Danmark har ikke haft problemer med systematiske offentlige underskud. Tværtimod har man de seneste mindst 40 år ført en ansvarlig økonomisk politik. Derfor er det helt unødvendigt, at budgetloven indeholder et krav om, at det offentlige strukturelle underskud højst må udgøre en halv procent af BNP. Det konkluderer Arbejderbevægelsens Erhvervsråd (AE) i en ny analyse.

»Vi har ikke behov for et underskudskrav i Danmark, og vi havde det heller ikke, dengang det blev indført. For vi har allerede en ansvarlig finanspolitik, og det har vi haft i mindst 40 år,« siger Jon Nielsen, der er senioranalytiker i AE.

Budgetloven skal ifølge regeringens lovprogram revideres i næste måned, og Finansministeriet har i den seneste tid set på de foreløbige erfaringer med loven.

Blandt andre Kommunernes Landsforening har argumenteret for, at der er brug for en større fleksibilitet i loven, så man kan overføre under- eller overskud fra år til år og undtage ekstraordinære investeringer i for eksempel klima og infrastruktur fra anlægsrammen.